***Ħudu l-Ispirtu s-Santu.***

Għall-ewwel Insara, l-ewwel jum tal-ġimgħa kien importanti għax kien Jum il-Mulej (Ap, 1:10). Huwa dak il-jum li fih normalment il-komunità tiltaqa’ mill-ġdid biex taqsam il-ħobż Ewkaristiku (Atti 20:7; 1 Kor 16:2). Ninsabu filgħaxija. Il-kronoloġija li biha tibda s-silta evanġelika hija importanti. Forsi tindika s-siegħa fit-tard li fiha l-Insara tal-bidu kienu mdorrijin jinġabru għaċ-ċelebrazzjoni tagħhom.

Il-bibien huma msakkra minħabba l-biża’ mil-Lhud (v. 19). Ġesù żgur li ma ħabbarx ħajja taʼ trijonf u faċilità lid-​dixxipli tiegħu: *“Fid-dinja tbatu jkollkom”* (Ġw 16:33). Madankollu, r-raġuni ewlenija tal-insistenza fuq il-bibien magħluqa (Ġw 20:26) hija teoloġika. Ġwanni jrid jiċċara li l-Irxoxt huwa l-istess Ġesù li l-appostli raw, għarfu, semgħu u messew, imma f’kundizzjoni differenti. Ma reġax lura għal ħajtu ta’ qabel (kif għamel Lazzru). Daħal f’eżistenza gdida għal kollox. Il-ġisem m’għadux ta’ forma materjali. Huwa inviżibbli għall-verifika tas-sensi.

Il-qawmien tal-ġisem mhuwiex ekwivalenti għal rianimazzjoni ta’ katavru. Hija l-fjoritura misterjuża ta’ ħajja ġdida minn bniedem finit. Pawlu jispjega dan permezz tax-xbieha taż-żerriegħa. Jgħid li *“jinżera’ ġisem li jitħassar, iqum ġisem li ma jitħassarx; jinżera’ fl-għajb, iqum fil-ġieħ; jinżera’ fid-dgħufija, iqum fis-saħħa; jinżera’ ġisem naturali, iqum ġisem spiritwali; jekk hemm ġisem naturali hemm ukoll ġisem spiritwali”* (1 Kor 15:42-44).

Meta Ġesù juri jdejh u ġenbu, id-dixxipli jifirħu. Reazzjoni tal-għaġeb: għandhom ikunu mdejqin jaraw is-sinjali tal-Passjoni u l-Mewt tiegħu. Minflok, jifirħu, mhux għaliex isibu ruħhom quddiem dak Ġesù li akkumpanjaw mat-toroq tal-Palestina, imma għax jaraw lill-Mulej (v. 20). Jirrealizzaw li l-Irxoxt, li juri lilu nnifsu għalihom, huwa l-istess Ġesù li ta ħajtu.

Ġwanni jpoġġi l-manifestazzjonijiet tal-Irxoxt fil-kuntest tal-ewwel jum tal-ġimgħa. Irid jgħid lill-insara tal-komunità tiegħu li huma wkoll jistgħu jiltaqgħu mal-Mulej. Mhux se jiltaqgħu ma’ Ġesù ta’ Nazaret bil-ġisem materjali li kellu f’din id-dinja, imma l-Irxoxt, kull darba li jiltaqgħu flimkien ‘f’jum il-Mulej.’ Wara li indirizzahom darbtejn bit-tislima: Il-paċi magħkom! (vv. 19:21), Ġesù jagħti l-Ispirtu Tiegħu lid-dixxipli u jagħtihom is-setgħa li jaħfru d-dnubiet (vv. 21-23).

​Id-dixxipli jintbagħtu biex iwettqu missjoni: *“Kif il-Missier bagħat lili, hekk jien nibgħat lilkom”.* Meta kien fid-dinja, Ġesù għamel preżenti l-wiċċ u l-imħabba tal-Missier (Ġw 12:45). Telaq minn din id-dinja biex ikompli l-ħidma tiegħu permezz tad-dixxipli, li lilhom jagħti l-Ispirtu tiegħu. Min laqa, lilu laqa lill-Missier. Issa min jilqa lid-dixxipli jkun qed jilqa’ lil Ġesù nnifsu (cf. Ġw 13,20).

Biex nifhmu l-missjoni fdata lill-appostli, il-maħfra tad-dnubiet permezz tal-għotja tal-Ispirtu, irridu nirreferu għall-kunċetti reliġjużi tal-poplu ta’ Iżrael u l-kliem tal-profeti. Fi żmien Ġesù, ħafna kienu qed iġibu ruħhom ħażin. Huma niġġsu lilhom infushom bl-idoli tagħhom u ntelqu għall-ispirtu l-ħażin. Fl-Ittra lir-Rumani, Pawlu jagħti deskrizzjoni tal-kundizzjoni miżera tal-persuna li hija mmexxija mill-ispirtu ħażin: *“Ma nafx x’jien nagħmel; naf li mhux dak li rrid nagħmel iżda dak li ma rridx. Jekk nagħmel dak li ma rridx, naqbel mal-Liġi li hi tajba. Issa mela mhux aktar jien li qiegħed nagħmel dan iżda d-dnub li hemm jgħammar ġewwa fija. Naf li t-tajjeb ma jgħammarx fija, jiġifieri f’ġismi. Ir-rieda tajba qiegħda hemm fija, imma li nagħmel it-tajjeb mhux hemm. M’iniex nagħmel it-tajjeb li rrid, imma qiegħed nagħmel il-ħażin li ma rridx. (Rum 7:15-19).*

Permezz ta’ fomm il-profeti, Alla wiegħed id-don ta’ spirtu ġdid, ta’ l-Ispirtu Tiegħu: *“U rroxx fuqkom ilma safi, u tissaffew mit-tinġis kollu tagħkom; mill-idoli kollha tagħkom insaffikom. U nagħtikom qalb ġdida, u ruħ ġdida nqiegħed ġo fikom; u nneħħi minn ġisimkom il-qalb tal-ġebel u nagħtikom qalb tal-laħam flokha. U nqiegħed ruħi ġo fikom, u nagħmel li timxu skont il-kmandamenti tiegħi, u li żżommu l-preċetti tiegħi u tħarsuhom* (Eżk 36:25-27).

Din l-għotja tal-Ispirtu tal-Mulej se ġġedded id-dinja. Hu se jgħarraqha—qal il- profeta Eżekjel—bħal xita taʼ ilma li jgelgel, li meta jidħol fid-deżert jagħmel il-frott u jibdlu fi ġnien: *“Fuq iż-żewġt ixtut tax-xmara jikbru siġar ta’ kull ġens ta’ frott; il-weraq tagħhom ma jidbielx, il-frott tagħhom ma jonqosx. Kull xahar jagħmlu frott ġdid, għax l-ilma tagħhom ħiereġ mit-tempju, u l-frott tagħhom ikun ikel, u l-weraq duwa.”* (Eżk 47:12) Huma xbihat ta’ ferħ li jiddeskrivu b’mod ammirabbli l-ħidma ta’ l-Ispirtu li jagħti l-ħajja.

F’jum l-Għid, dawn il-profeziji jitwettqu. F’ġest simboliku—Ġesù nefaħ fuqhom—l-Ispirtu ngħata. In-nifs ifakkar fil-mument tal-ħolqien, meta *“il-Mulej Alla sawwar il-bniedem mit-trab tal-art u nefaħlu fi mnifsejh nifs il-ħajja, u l-bniedem sar ħlejqa ħajja*” (Ġen 2,7). In-nifs ta’ Ġesù joħloq persuna ġdida, dik li m’għadhiex vittma tal-forzi li jwasslu għall-ħażen imma hija animata minn enerġija ġdida li tmexxih biex jagħmel it-tajjeb.

Fejn imur l-Ispirtu, il-ħażen jingħeleb, id-dnub jiġi maħfur, ikkanċellat, meqrud u jitwieled il-bniedem il-ġdid, immudellat fuq il-persuna ta’ Kristu. Il-missjoni li l-Irxoxt jafda lid-dixxipli tiegħu hija li jaħfer id-dnub, biex b’hekk ikompli bil-ħidma tiegħu bħala “Ħaruf ta’ Alla, li ġie biex ineħħi d-dnubiet tad-dinja” (Ġw 1,29).

Xi jfisser li taħfer id-dnub? B’mod korrett iżda limitat, dan il-kliem ġie interpretat bħala l-għoti lill-appostli tas-setgħa li jaħfru d-dnub. Imma l-ispjegazzjoni trid tinfetaħ aktar: qed nitkellmu mit-tindif minn kull forma ta’ ħażen. Id-dnub jista’ jibqa' mhux maħfur, jekk id-dixxiplu ma jkunx impenjat li joħloq il-kundizzjonijiet biex kulħadd jiftaħ qalbu għall-azzjoni tal-Ispirtu.

Sena tal-formazzjoni 2022-2023

*Marija qamet u marret tħaffef*

Lq 1, 39

**LECTIO DIVINA**

**GĦID IL-ĦAMSIN**

**Sena A**

**Ġw 20, 19-23**

*Żmien ta’ qtugħ il-frott u ċelebrazzjoni tal-Kelma*

Seminarju tal-Qalb ta’ Ġesù

Il-Belt Victoria – Għawdex

22 ta’ Mejju 2023